Vermeende rower vas ná hy hospitaal toe gaan(Foto: SA Polisie) ŉ 28-jarige verdagte het Maandag in die landdroshof in Brits verskyn op aanklagte van huisroof met verswarende omstandighede. Talent Moyo is Saterdag 2 November omstreeks 16:30 in hegtenis geneem nadat hy opgeneem is in ŉ hospitaal in Ga-Rankuwa, Pretoria. “Volgens die inligting tot ons beskikking is Moyo beseer toe ŉ skietery uitgebreek het tussen hom en die huiseienaar in Brits wat hy Donderdag 31 Oktober probeer beroof het,” sê brig. Sabata Mokgwabone, polisiewoordvoerder van Noordwes. Die verdagte het glo ŉ vals naam gebruik toe hy homself in die hospitaal laat opneem het. “Die polisie het egter inligting hieroor ontvang en hom met sy ontslag uit die hospitaal in hegtenis geneem,” sê Mokgwabone. Volgens Mokgwabone word die verdagte ook verbind met ŉ sakeroof op 21 Oktober by die Panorama-winkelsentrum in Brits, waar 12 swaar gewapende mans drie winkels van ŉ onbekende bedrag kontant beroof het. Hy word ook verbind met verskeie ander sakerooftogte in Brits en Rustenburg. Hy verskyn weer in Januarie volgende jaar in die hof op verskeie aanklagte. Moyo bly intussen in aanhouding.